白雲亭
作者：吳與
朝代：宋

paragraphs: 高城頓崇岡，上與白雲遇。
昔賢此登臨，懷古得佳句。
結亭自何人，歲月更已屢。
古篆僅存名，頹簷颯將仆。
我來訪遺蹤，環賞愜幽趣。
鳩工扶墊隉，選木換隳蠹。
津梁五道人，悉力願相赴。
經營未終月，突兀見翬翥。
英英蒼梧雲，朝莫此屯聚。
時從南山來，倏向高巖去。
去來本無心，虛亭日新故。
因之望故鄉，更識親闈處。
南山互牽情，凭闌目空注。